Der opgraderes på testfronten i Region Nordjylland. Der åbnes nye PCR-teststeder, og Falck genåbner en række hurtigteststeder. I alt er 28 teststeder åbnet inden længe.

Nu kommer hurtigteststederne tilbage til Nordjylland. Falck har allerede genåbnet hurtigtestcentret i Aalborg Lufthavn. Her er der nu åbent fra 8.00 til midnat hver dag. Fra i morgen onsdag 3. november er Falck desuden tilbage med de første teststeder i Hobro, Thisted og Frederikshavn. Fra næste uge vil Falck være i fem større byer i Nordjylland, og Region Nordjylland åbner desuden nye steder med PCR-test. Om blot en uge er der altså i alt 12 nye testcentre klar i Region Nordjylland. - Det er besluttet nationalt, at vi skal have opskaleret testkapaciteten. Det kommer ikke som nogen overraskelse for os, og derfor sætter vi også turboen på, så vi får mandskab, podningsmateriale og lokaler på plads inden for den næste uge, siger Jacob Bertramsen, kontorchef i Sundhedsplanlægning i Region Nordjylland. Med oprettelsen af de nye 12 teststeder, bliver der fra 8. november i alt 28 teststeder i regionen. Samtidig bliver der skruet op for åbningstiderne på de eksisterende teststeder, ligesom der opskaleres på antallet af podere. Der vil blive oprettet flere teststeder løbende. De første i alt 28 teststeder er åbent senest i næste uge, men der vil komme flere til. I løbet af uge 45 vil der for eksempel blive åbnet flere hurtigtestcentre, så der minimum er et hurtigtestcenter i hver nordjysk kommune. - Vi er ved at kigge på, hvor vi kan opskalere yderligere. Der arbejdes for eksempel på at oprette 2 teststeder mere med PCR-test i Aalborg-området, ligesom vi kigger på det geografisk i forhold til at have en god dækning i hele regionen, siger Jacob Bertramsen. Region Nordjylland er endnu ikke klar til at melde adresser og åbningstider ud på de nye teststeder.